Papersnake/gushiwen huggingface dataset:
夜泊近渔舟有感
丘浚（明代）

渔舟何处泊，浅水荻花边。风月全家乐，江湖到处田。

烹鱼邀贾客，乞火与邻船。自笑谋生拙，临渊却尔怜。
自述
苏泂（宋代）

交友凋零似晓星，生涯依旧短长亭。
前身房琯仍名永，今代苏耽不姓丁。
儿女成行头自白，湖山相对眼终青。
还乡曲调如何唱，枯树无言最可听。
次韵明仲幽居春来十首
刘子翚（宋代）

一幅乌巾雪发盈，村深时听{缀纟换右边鸟}刀声。
浪将兰艾评春事，我自平生小屈平。
题武侯庙
李复（宋代）

梁甫高吟一幅巾，联翩众盗肯同群。
久蟠丘壑虽龙卧，默计江山已鼎分。
庸蜀欲开来日月，隆中先见会风云。
杂耕初动明星落，千古英雄泣渭滨。
钱光禄两张卿退居
杜衍（宋代）

七十引年遵礼经，君家何事最为荣。
清朝叔侄同辞禄，归去田无尽列卿。
远近溪山资胜尝，往还舟楫称闲行。
谁知东路贤哉叹，二阮方能继此声。
铁佛寺
晏贻琮（清代）

迢迢北城外，中有欢喜园。梵诵寂无响，松风寒到门。

山僧扫磐石，野客开清尊。归去碧云合，苍苍烟树昏。
宿城外张氏庄早起入三首
杨万里（宋代）

破店无鸡报五更，只将梦觉当鸡鸣。
匆匆上却蓝舆了，隔壁人家政睡声。
山中书怀
岳珂（宋代）

我昨浮平湖，时适逢中秋。
十年鸥鹭盟，万丈蛟龙湫。
微风自远至，皓月当上头。
朋游凡三人，一举累百瓯。
清光洞虚明，醉舞相劝酬。
枕籍起更酌，微茫寄安流。
长空隐绳低，中夕发櫂讴。
未开晨曦轮，已系横堤舟。
驾言舍维楫，登途肃衾裯。
凄凄感霜露，郁郁瞻松楸。
恻怆动五情，雇省经几丘。
僾然倏如在，惕若疑可求。
暌离才经岁，蓊蒨惊且稠。
第欲栖猨扃，於焉筑菟裘。
经营眺高冈，夷坦开平畴。
左抚芙蓉屏，右瞰鸿雁洲。
风雷凄五更，云月澄双眸。
{左氵右已}兰滋畹茂，丛桂连山幽。
惊鸢下跕跕，候虫鸣啾啾。
振策后无继，蝎屐杳莫周。
谁接西山袂，且为东皋留。
一憩动逾月，四雇无与俦。
栖禽竞晨噪，落霞观夕收。
樵歌路崎岖，渔笛声咿嗄。
筑鸣环山泉，钟度远寺楼。
烟暝白昼合，表岚翠光浮。
夔藩走鹿豕，下括寻羊牛。
虽云适野性，颇复怀牢愁。
天命乐自然，吾生感行休。
主上顷见知，诏书传置邮。
不忘盖帷弃，几比岩穴搜。
沈沈开仙祠，奕奕垂灵{游去氵}。
笋班北阙近，槐影西清樛。
圣恩比天隆，臣报如羽輶。
当年四十奏，日彻十二旒。
言言劘上听，历历思前筹。
是知度如渊，井语不忍仇。
感叹涕泪零，栖迟岁年遒。
纵兴裹革念，已抱刖足羞。
庄舄越客吟，宗元楚山囚。
更惭德难称，敢谓命不犹。
尔来阵云黑，已觉杀气揫。
连兵又多垒，乏馈仍上游。
如我高卧閒，自比他人忧。
岂不思敌忾，一为殄国雠。
远慨筋骨衰，何以从戈矛。
又怜壮心老，无复陈谋猷。
居然去妇情，徒作嫠纬忧。
五斗折腰人，百炼绕指柔。
苦心自惙惙，古道方悠悠。
华山正绝陉，郑赋犹待倏。
指点隔江烽，烧烛看吴钩。
偈倾一百六十九首
释智朋（宋代）

莺老花残，春事已过。
明眼衲僧，多是蹉过。
楝花信风，不肯放过。
万户千门，一时俱过。
筑著磕著，是谁之过。
转换不得，也要验过。
挽姚漕贵叔
刘克庄（宋代）

昔建经离乱，烦公出拊循。
鲁宫恢故宇，蔡卒即吾人。
薏苡何伤我，甘棠尚在民。
悲哉元日招，当宁记名臣。
李咸谷歌
黄师参（宋代）

李咸谷，真诗人，无枝可栖云水身。去年县官为架屋，才有数枝身寄宿。

朝厨无烟眠正高，痴儿叫怒吟转豪。人间六月尽絺服，独著春衫凉自足。

黄鸡白酒东家留，西家欲留还住休。凿池养鱼未盈掌，有客过门须举网。

网收鱼尽镜奁空，菜羹作供尤春风。谷之山，窈复深，谁其友之紫芝民。

谷之水，清且泚，谁其似之巢父耳。再拜号君咸谷子，白头结交从此始。
题万山许炼师
法振（唐代）

道成人不识，流水响空山。花暗轩窗外，云随坐卧间。

验图名已久，绝粒事长闲。更欲昆仑去，羞看绛节还。
偶题
陈宓（宋代）

窦姬欲赵误至代，昭君色妍还和丑。
信知天命不可移，举世奔趋果何有。
宿慈氏遥碧斋有感
李昭玘（宋代）

高僧邀我暂淹留，细话朱轓此屡游。不见清谈飞麈尾，空流悲泪拂银钩。

淮山胜绝千年在，人物才华一梦休。欲作招魂吊馀恨，晚烟疏雨不胜愁。
蒸豚
村寺僧（宋代）

觜长毛短浅含臕，久向山中食药苗。
蒸处已将蕉叶裹，熟时兼用杏浆浇。
红鲜雅称金盘饤，輭熟真堪玉筋挑。
若把养根来比来，要根只合吃藤条。
颂古一百首 其九十四
释智愚（宋代）

客里谩牢落，天涯多故人。好怀无处写，旧话得重论。

残雪未消石，梅英先破春。徘徊殊有约，来此续芳尘。
奉和幸韦嗣立山庄侍燕应制
赵彦昭（唐代）

贤族唯题里，儒门但署乡。何如表岩洞，宸翰发辉光。

地在兹山曲，家临郃水阳。六龙驻旌罕，四牡耀旂常。

北斗临台座，东山入庙堂。天高羽翼近，主圣股肱良。

野竹池亭气，村花涧谷香。纵然怀豹隐，空愧蹑鹓行。
清平乐·齐心藕意
朱彝尊（清代）

齐心藕意，下九同嬉戏。
两翅蝉云梳未起，一十二三年纪。
春愁不上眉山，日长慵倚雕阑。
走近蔷薇架底，生擒蝴蝶花间。
次秀野杂诗韵 家酿二首 其一
朱熹（宋代）

铚艾无中熟，欢谣阙屡丰。但知愁鬓白，那复醉颜红。

田舍寒如此，侯家事不同。新醅拨浮蚁，春满夜堂中。
河间府瀛海驿写竹遂成长句
金湜（明代）

我本东南瀛海客，乘兴来登瀛海堂。堂中开帘分广席，四壁拂拭如秋霜。

老夫见此发长啸，便觉清风满穹昊。呼童捉笔破水墨，胸中恍惚窥天造。

何须巧作铁钩锁，何须苦效金错刀。大竿小挺恣挥洒，千枝万叶分秋毫。

何须坐对湘江雨，何须去踏淇园春。清泉白石漱寒玉，琅玕翡翠排青云。

云气淋漓墨犹湿，隔窗似听湘娥泣。兔翻鹘落魉魅愁，一夜轰雷破春蛰。

蛰龙振起风怒号，苍烟翠雾翻波涛。鲸鲵带雨走平陆，鼋鼍跋浪声嗷嗷。

从来造化不可测，呼吸阴阳在顷刻。筼当谷口冥烟开，白日龙来作人立。

黄堂太守人中英，慇勤置酒当前庭。大觥小觥迭相举，宾僚进退如诸生。

我亦平生好奇绝，为作长歌歌一阕。楼头羌管落天风，笔底惊蛇走冰雪。

歌罢出门呼驿吏，叮咛窗户须常闭。只恐天工有使来，一朝捲入空中去。
秋怀
罗公升（宋代）

归舆穿翠微，夜久树益苍。
海蟾浴清波，吐此林表光。
今宵夜上露，明日履下霜。
儿童不知此，且喜今夕凉。
风林忽响答，似识予心肠。
学海楼和水心先生韵
薛师石（宋代）

江口潮生夜语喧，月残叭有数得存。
更凭高处观空阔，始悟乾坤是易门。
读司马相如传
吴祖修（清代）

绮靡文传是《子虚》，曲终雅奏竟何如？后人嗤点《凌云赋》，曾读当时《谏猎书》。
梅雨书怀并唁汪功父
金履祥（宋代）

雨意萧萧重客愁，如何五月便成秋。
士无禄养农无地，早恐秋风惨黑头。
减字木兰花 其十四
朱敦儒（宋代）

无人请我。我自铺毡松下坐。酌酒裁诗。调弄梅花作侍儿。

心欢易醉。明月飞来花下睡。醉舞谁知。花满纱巾月满怀。
送史纯父归余杭
王铚（宋代）

霜晴九月交，送子越东门。
同舟此水上，再对波清浑。
聚散三十载，惟此一意存。
邦国有大庆，去承旷荡恩。
我老百不湛，视子犹弟昆。
新寒黄菊枝，落照黄叶村。
惨怆欲别语，零落未归魂。
临分吐情实，衰境意弥敦。
满路花
曹勋（宋代）

清都山水客，何事入临安。珍祠天赐与，半生闲。曲池人静，水击赤乌蟠。飞上烟岚顶，三缕明霞照晚，时对胎仙。

圃中有个小庭轩。才到便翛然。坐来闲看了，篆香残。道人活计，休道出尘难。归去后、安排著，一革两麻革奚，定期踏遍名山。
绿珠
刘克庄（宋代）

畏死仕新室，轻生谢季伦。
细评投阁者，大愧坠楼人。
双源六题 其五 重莲轩
黄裳（宋代）

宛转双源花在处，花叶重重瑞炎暑。日光相照铅华鲜，翠盖纷纷拥红女。

不贪青子老芳容，薰风偷出香无数。乃知源上有神仙，何必夭桃随水去。
次韵陈成季郡会
刘子翚（宋代）

疾雨狂风恨若何，芳晨坐觉寺闲过。
惜花意欲春长在，对酒年来饮不多。
雅会欣闻珠履集，新词好付雪儿歌。
风流阁老推前辈，喜客温颜似醉酡。
桑弘羊
沙张白（清代）

弘羊好聚敛，讟谤迄终古。平准虽锱铢，所困在商贾。

论功次士安，计罪薄介甫。安得生斯人，暂息闾阎苦。
二日陈主簿山园
韩淲（宋代）

芳寻梅山上春浦，夹道繁花何用许。晴风暮日蔼微宇，佳处留连因语语。

夫君易学诚可数，盘折崛峍非媚妩。叫阍归来心独苦，酒饮我时无道古。
戏咏零陵李宗古居士家驯鹧鸪二首
黄庭坚（宋代）

真人梦出大槐宫，万里苍梧一洗空。
终日忧兄行不得，鹧鸪应是鼻亭公。
偈七首 其五
释法演（宋代）

悟了同未悟，归家寻旧路。一字是一字，一句是一句。

自小不脱空，两岁学移步。湛水生莲花，一年生一度。
登祝融峰喜霁
陈傅良（宋代）

仰止扶藜鬓发苍，恰当风雨暗三湘。
为谁一闢天无际，及我重来日未央。
江过数州多曲折，山缘长亩半青黄。
老僧耐得从头问，问到吴门竟渺茫。
金刚随机无尽颂·如理实见分第五
释印肃（宋代）

如来非所说，要解无说说。
将无闻为闻，方达西来诀。
寄吴黔山人
释智圆（宋代）

鸟外自长往，人间过几年。
狂吟轻岁月，高趣狎神仙。
醉卧云蒸榻，渔归雪满船。
相思未相识，终夜梦林泉。
去年冬辙以起居郎入侍迩英讲不逾时迁中书舍
苏辙（宋代）

迩英肃肃晓霜清，玉宇时闻槁叶零。
风过都城吹广内，万人笑语落中庭。
铜鉼洒遍不胜寒，雨点匀圆冻未干。
回首曈昽朝日上，槐龙对舞覆衣冠。
〈迩英前有双槐甚高，而柯叶拂地，状若龙蛇，讲官进对其下。
〉早岁西厢跪直言，起迎天步晚临轩。
何知老侍曾孙圣，欲泣龙髯吐复吞。
〈辙昔举制策，坐于崇政西廊，盖迩英之北也。
是日晚，仁皇自延和步入崇政，过所试幄前。
瞻望天表，最为亲近。
〉讲罢渊然似不胜，诗书默已契天心。
高宗问答终垂世，未信诸儒测浅深。
过郑文昌庵
释元肇（宋代）

腊天三四日，曾到锦峰来。世上无知己，松根坐古苔。

茶烟凝户晓，风雪打船回。却忆星辰履，如今安在哉。
赠郡经历韩君美
陈著（宋代）

易为六经彝训祖，诗关万里风化机。
周孔派外谁复得，商赐言后知者谁。
穿凿簸弄到今日，家自为诗人自易。
数不及理数亦妄，吟而无用吟何益。
京房辈，晚唐诗，
悖谬之渠漓之靡。虽不能为本真累，
能误来者滔滔地。鄞幕多缘奎壁照，
铁做脊梁主公道。有时发经本旨坐虎皮，
有时续古正音斥蝉噪。老夫耄矣不出山，
宿学已堕寒灰閒。卓哉斯文有可宗，
身虽不前心已攀。二松主人忽传意，
谓曾齿及穷姓了。生来欠识韩荆州，
我亦自分陈无己。此心胡为乎来哉，
清风明月肝胆开。满天下是事为事，
终归敏手经纶才。人文所以经天地，
直须掀揭山火贲。民事所以寿根本，
要使人人歌既醉。自顾光阴迫下舂，
犹欲拭目儒术功。不能颂泰交于风云之表，
亦可歌丰年于畎亩之中。
贺德庆陈倅生朝
曾丰（宋代）

无伏无腊壶中天，不烟不火壶中仙。
壶天因自远世界，壶仙还自结世缘。
昨夜壶公山外望，壶公驾鹤随仙仗。
逃身下降唐谪仙，袭姓前生汉丞相。
四时之气春为冲，诞弥况在春之中。
一段乾坤奇特意，三朝文学老成风。
通守通班盖其寓，泽民致主酬吾素。
收拾平生尘外游，追寻畴昔壶中去。
山行
胡友兰（清代）

晚烟一抹锁前峰，秋老丹枫带醉容。隔岭不知何处寺，西风送出数声钟。
甲子秋八月偶思出游往往累日不能归或远至傍
陆游（宋代）

筋骸未废宁为老，烟火犹通岂是贫？时跨一驴山县去，园丁野老尽相亲。
宿阿公店
钱元煌（清代）

数间茅店抱村孤，多少征尘向晚投。犬惯迎人如问信，鸡何逐客太狂呼。

更阑篝火喧初寂，夜半炊烟馔又铺。物色英雄谁只眼，不如濯足且倾壶。
古郡
徐玑（宋代）

古郡依蛮楚，身来作冷宫。
老怜兄弟远，贫喜妇儿安。
分菊乘春雨，移梅待岁寒。
又傅家信至，入夜着灯看。
读苏属国传
陈羽（唐代）

天山西北居延海，沙塞重重不见春。

肠断帝乡遥望日，节旄零落汉家臣。
雪夜望落霞峰有怀何似公戴公纶二子
伍瑞隆（明代）

咫尺群山不可登，箫条清梦隔垂藤。岩花雨洗香沾草，雪树风来冻逼灯。

肝胆醉中时自见，文章穷后转堪凭。故人未用悲摇落，自许清心信夺冰。
初夏幽居偶题
陆游（宋代）

朱樱羊酪喜新尝，碧井桐阴转午凉。
书几得晴宜试墨，衣篝因润称熏香。
枯龟自觉支床稳，老马安能试草长？半世学骚终不近，空余清梦上沅湘。
晚登云门山
刘塑（清代）

天际仰流云，崩腾如坏山。郁郁纷纷绕襟袖，方知身在层霄间。

扶桑一任天鸡叫，石洞希夷眠清峭。我乘奇气御天风，如蒸如沸号万窍。

夭矫不测群拿空，昂头露角盘苍龙。足傍谽谺逸深谷，森然鼓荡摧长松。

忽然神光纷来下，眼明金缕开西东。欲行不行俨相属，欲断不断联高踪。

须臾变化浩无际，惊涛涨海当吾胸，回望平野净尘土，参差城郭晞微红。

欲寻秦碑并汉碣，苍凉尽被青苔封。欻吸朝阳我独领，瑰秘更向山灵请。

以手开笼取置归，放之学堂掣烟景。交飞乱涌俄归山，拂槛萦窗无留影。

即应泼墨数斗挥淋漓，高悬生绡十丈满题诗。
奉和太子纳妃太平公主出降三首 其三
裴守真（唐代）

丛云霭晓光，湛露晞朝阳。天文天景丽，睿藻睿词芳。

玉庭散秋色，银宫生夕凉。太平超邃古，万寿乐无疆。
杂曲歌辞。踏歌词
张说（唐代）

花萼楼前雨露新，长安城里太平人。
龙衔火树千灯艳，鸡踏莲花万岁春。
帝宫三五戏春台，行雨流风莫妒来。
西域灯轮千影合，东华金阙万重开。
莼菜 其六
徐桂（明代）

莼丝不似藕丝轻，傍腕缠绵入手萦。漫咏东人空杼轴，西湖经纬自纵横。
叔问览北山小集用叶左丞韵辱惠佳篇推与过情良深愧戢谨次韵奉酬二首 其二
程俱（宋代）

衡门相望接桑麻，人识城南二士家。老罢应难誇竞病，诗狂无复赋车斜。

韦编阅世时时绝，班剑看人岁岁加。徒把椠铅消永日，强分奇正与英华。
东风第一枝
吴则礼（宋代）

经国谋猷，补天气力，岳祗来佐兴运。王当华阙春融，共仰相门兴峻。清台占象，见壁月、珠星明润。对一百五日风光，二十四番花信。

勋共德、继增篆鼎。今共古、问谁比并。广乐初出，层霄寿斝，旋颁紫叶，湘桃浓杏。映采服、朱颜青鬓。看千岁，桀阁飞楼，燕赏太平光景。
江上对月
黄裳（宋代）

无处月清如水国，有谁心满似孤轮。幽期终在绿岩畔，长愿寒光随我身。
乞祠不允
王十朋（宋代）

微臣守清源，一岁三乞祠。俞音竟未拜，感荷圣主慈。

臣家素贱贫，仰禄救啼饥。区区六年间，手把四郡麾。

道途压奔走，囊橐无馀赀。清源乃佳郡，风俗不待移。

民淳简狱讼，士盛敦书诗。地远可藏拙，禄厚足自资。

今岁又丰登，千里人熙熙。臣岂不愿仕，求闲欲奚为。

自怜蝼蚁生，福薄命最奇。入境身即病，到官日呼医。

痰涎每上攻，旋晕势甚危。药试何止百，灼艾无全肌。

臂疼如子美，齿落如退之。脚患柳州肿，发垂孟郊丝。

饮食日减少，跬步须扶持。残喘虽尚延，定非久远期。

况臣糟糠妻，盖棺将及期。旅榇犹未还，儿女昼夜悲。

臣今官满考，臣去有二宜。孰谓九重远，天高而听卑。

吾君不之告，肝胆将谁披。庙堂二三公，误辱平日知。

今不怜向隅，恩复何时施。愿于黼扆前，敷奏迫切词。

天日临在上，臣言非敢欺。解官食祠禄，曲遂臣之私。

幽明俱受赐，感极涕泗垂。沟壑倘未填，报国犹有时。
抱瓮
秦观（宋代）

搰搰抱瓮人，汒呼治其内。
仲尼为所轻，子贡无以对。
舍器欲还朴，为量固已隘。
苟得浑沌真，宁羞事机械。
天宝洞 其一
杨杰（宋代）

层梯险峻出瑶台，游者多从半路回。天宝洞中如不到，西山元似不曾来。
次韵和吴侍郎喜令弟学士请告归省
宋庠（宋代）

秋来遥说洒烦襟，季虎昆龙伴啸吟。
弓影奋疑临酒释，荆枝欢意峦丛深。
仙山校籍催归传，宿馆销魂警曙砧。
我亦白头思共被，非君谁照急难心。
越王感应大士赞
释大观（宋代）

海山崭绝，海涛舂撞。
海风披拂，海云飘扬。
仰慧日之破暗兮谁其迷照，观普门之不钥兮去不至方。
感应道交，叵测叵量。
越国投诚，菩提影现。
我作是说，增金以黄。
经
李峤（唐代）

汉室鸿儒盛，邹堂大义明。五千道德阐，三百礼仪成。

青紫方拾芥，黄金徒满籝.谁知怀逸辩，重席冠群英。
见湖南绣使陈益甫大著
戴复古（宋代）

手揽澄清辔，声名汉范滂。
一台振风采，列郡正权纲。
衡岳势增重，文星日有光。
金门虽藐藐，玉节自堂堂。
牡丹
城山（宋代）

白帝工夫缕彩霞，肯将颜色弄韶华。
酒粘织女秋衣薄，风动嫦娥宝髻斜。
霜露莫摧今日蕊，轮蹄争看异时花。
阴阳造化栽培地，不趁春光有几家。
常娥
孙原湘（清代）

本是常娥一辈人，木樨开日作生辰。大江南北无其偶，明月中间着此身。

筠管著书偏自富，荆钗绝口不首贫。直将冰雪都消净，秋水空灵为写真。
至后有感
舒邦佐（宋代）

穷冬万木脱，风叶无停计。
老树露槎牙，四旁谁拥蔽。
泛视林莽间，一一献憔悴。
昨夜新阳复，根荄抱生意。
天将九转丹，一粒回元气。
三阳即为泰，原野争明媚。
老树亦逢春，绿阴看垂地。
东海渔歌补遗鹧鸪天 荠菜
顾太清（清代）

溪上星星小百花。也随春色斗豪奢。绿波渺渺天边水，细草豪豪一寸芽。

春有限，遍天涯。千红万紫互交加。野人自有真生趣，桃叶携筐亦可夸。
古断肠曲三十首
周端臣（宋代）

风色翻成料峭晴，閒期女伴踏青行。
怪来昨夜灯花好，却是今朝斗草赢。
送方务德将漕广西时余亦有此除
曾几（宋代）

壮时一别鬓成丝，忽谩同盘又语离。
底事不为三日款，相逢犹是半年迟。
溪边赠策正杨柳，境上开尊应荔枝。
莫叹峤南荒绝好，光华最有远人知。
听左鍊师吹箫短歌
刘崧（元代）

左师本是吹箫客，惯作浮云出洞声。临川学士所最喜，华盖山洞曾共听。

昨夜宫前看月明，玉箫零落难为情。含宫引羽自倡和，蹙口吹作呜呜声。

回飙划然飞雾入，王母旗翻羽车集。蛟龙倚柱亦潜听，鸿雁盘空更飞急。

古来乐府音调殊，师独得之心口俱。何人喧閧杂蛙黾，急管狂歌增郁纡。
梦江南 肠断
徐釚（清代）

肠断也，何处最关情。燕子楼中尘一缕，杜鹃枝上月三更。

教人恨怎生。
前有一樽酒行二首
李白（唐代）

春风东来忽相过，金樽渌酒生微波。
落花纷纷稍觉多，美人欲醉朱颜酡。
青轩桃李能几何，流光欺人忽蹉跎。
君起舞，日西夕。
当年意气不肯倾，白发如丝叹何益。

琴奏龙门之绿桐，玉壶美酒清若空。
催弦拂柱与君饮，看朱成碧颜始红。
胡姬貌如花，当垆笑春风。
笑春风，舞罗衣，君今不醉将安归？
题梅庄郭成甫瘦吟帙
姚勉（宋代）

倚着梅花读瘦吟，冰章雪句照人心。
未应只为吟诗瘦，且占春风笑上林。
失题
罗仲舒（宋代）

世情落落疏，林树森森密。
乘兴一登临，峭然风景别。
飞云去不停，狂涧流无歇。
巢许是何人，万古豪称杰。
越江吟
苏易简（宋代）

非烟非雾瑶池宴。片片。碧桃冷落谁见。黄金殿。虾须半卷。天香散。

春云和、孤竹清婉。入霄汉。红颜醉态烂漫。金舆转。

霓旌影乱。箫声远。
句
曾致尧（宋代）

沙鹭窥吟榻，风蝉入座隅。
酬未斋宫谕见赠 其二
严嵩（明代）

柏林溪路转纡馀，怪石淩空不受驱。帝作大邦劳眷顾，民于此地敢樵苏。

峰峦四合看屏障，水树千重入画图。人世丹丘惊险绝，仙山蓬岛讶虚无。
偶成二绝
苏籀（宋代）

古风未必今人操，老气休祈大吏欢。
扪腹定无奇士术，萧然且作野人看。
武夷山二首 其一
黄元实（元代）

宾云奏彻控青鸾，綵幔香销生翠寒。三十六峰秋色里，月明人倚玉阑干。
游资县东岩
何景南（宋代）

人事何时休，纷来如野马。
相携解镳处，去约岩之下。
清凉二城雨，况值禳禬罢。
白云醉堪眠，青草春可藉。
泉甘嗽苏醒，树好留间暇。
频游我尝惯，忽至公成乍。
徘徊共幽兴，静坐絺衣挂。
中间五百士，阅世知几夏。
莓苔自成古，香火仍同社。
岩缝更依然，莫问丰干话。
言兴
尚颜（唐代）

矻矻被吟牵，因师贾浪仙。江山风月处，一十二三年。

雅颂在于此，浮华致那边。犹惭功未至，谩道近千篇。
徐南卿招饭 其三
陈造（宋代）

白昼曲肱睨东壁，鸒斯空复贼粮食。晚途自笑砚生埃，少日颇粮韦串册。

生世恐随草木腐，忍使功言两无得。长安宁无翕赩者，自疑有铁关腰膝。

乐天任运时近酒，子房逃荣犹却粒。求穷我者迄未知，夫此谁怨夫谁德。

拟访莺花豁襟抱，门外雨馀泥一尺。山阴不待兴尽回，掠面东风寒策策。
偈颂一百四十一首 其一一七
释师范（宋代）

无道可学，无禅可参。黄头碧眼，徒话指南。雾敛云收天宇宽，门前幸有千朵青山万朵青山，徘徊赢得倚栏干。
燕邸漫兴五首 其一
罗万杰（明代）

无才原不敢言狂，博得疏慵事事忘。面目可憎随众诮，腰肢作事趁人忙。

注来稗乘添谐史，简去肘经试睡方。旧业今缘都莫问，输他鸥鸟住寒塘。
杂咏四首 其三
刘攽（宋代）

苍苍城隅草，地势元有在。凉风西北来，摇扤色已坏。

天运正消杀，高明彼先罪。安见中国葵，浅智亦足赖。
白头公鸟
姜实节（清代）

霜鬓逢春可自由，老人端的为多愁。不知小鸟缘何事，也向花前白了头。
中秋日简同盟诸公
廖行之（宋代）

风囊啸谷猎尘衫，雨鬣行天驾玉骖。
一洗蛮烟浑逐北，全提商玉似征南。
佳时不负中秋约，双桂能同一夜谈。
我亦兰陔奉馨膳，与君欢事喜相参。
送窦十九判官使江南
张继（唐代）

游客淹星纪，裁诗炼土风。今看乘传去，那与问津同。

南郡迎徐子，临川谒谢公。思归一惆怅，於越古亭中。
梅花
陆游（宋代）

山村梅开处处香，醉插乌巾舞道傍。
饮酒得仙陶令达，爱花欲死杜陵狂。
上浙西张帅十首
廖行之（宋代）

大学无传久晦冥，英英伯氏独推明。
隐斋会得名中意，明道伊川真弟兄。
岁在癸丑年始七十正旦日书事 其三
富弼（宋代）

先圣明明许纵心，山川风月恣游寻。此中若更论规矩，籍外闲人不易禁。
晓至裴家营
郭楷（清代）

言归贪早发，客舍启双扃。霜逼重裘薄，风吹残梦醒。

人烟辨小市，山火乱寒星。莫说征途渺，乡音喜乍听。
颂古三十八首
释从瑾（宋代）

同根一体都如梦，梦里惺惺眼又花。
蝴蝶飞来过墙去，不知春色落谁家。
建隆郊祀八首
窦俨（宋代）

丹云之爵，金龙之杓。
挹于尊疊，是日沮酌。
昨梦
孙原湘（清代）

昨梦冥冥夕照黄，青宵归卧细思量。人因憔悴连书瘦，曲为凄迷比话长。

指水要盟心一片，对花亲授法三章。几多密誓何由记，隐括新词贮锦囊。
书壁四韵
沈长卿（宋代）

约客探名胜，停辀得所欣。
山寒多做雨，洞古不收云。
夜宿听鸣麂，晨炊摘野芹。
黄冠尤喜事，添炷石炉熏。
对雨送郑陵
崔曙（唐代）

别愁复经雨，别泪还如霰。寄心海上云，千里常相见。
嘉兴天庆观梁朝桧
钱时（宋代）

五季干戈满地讧，山川草木亦酸风。
如何偃蹇梁朝桧，独寿中吴雨露中。
临江仙
张鎡（宋代）

眼，岁涂其一。今已过五十有二，怅然增感，戏题此词

七个圈儿为岁数，年年用墨糊涂。一圈又胜半圈馀。看看云蔽月，三际等空虚。

纵使古稀真个得，后来争免鸣呼。肯闲何必更悬车。非关轻得禄，自是没工夫。
同农门度孙家岭过下天井序之寓斋 其二
许玉瑑（清代）

人语堕木末，雉窜起箖箊。秋草没樵磴，积水生沮洳。

意行出丛薄，芳气动衣裾。回首辨来径，高与铜井俱。

丘亭辟门户，官道交槐榆。此间地稍洼，方池碧萦纡。

盆盎委废圃，华表森路隅。甃井石阑净，窣地秋阴铺。

款款入深巷，乃造幽人庐。小团一瓯熟，炉烟散庭除。
水调歌头 为仲方东园赋
王恽（元代）

野饮不称意，归促紫游缰。谁知草堂深处，清赏兴尤长。梦里佳草锦瑟，眼底瓦盆浊酒，衣袖醉淋浪。歌罢竹轩晚，风细月波凉。为东园，梅与竹，足清香。不须更栽桃李，花底驻春光。草道漆园家世，王谢风流未远，培取桂枝芳。读书贫亦好，此语试平章。
偈颂二十九首 其十八
释清了（宋代）

沿流无定止，真照不留踪。千峰秀处鹤难栖，万水澄时鱼自稳。

樵人罢赏，钓客迷巢，古渡深云，同歌绝韵。
忆少年·凄凉天气
乩仙（宋代）

凄凉天气，凄凉院落，凄凉时候。孤鸿叫斜月，伴寒灯残漏。落尽梧桐秋影瘦。菱鉴古、画眉难就。重阳又近也，对黄花依旧。
偈颂十四首
释宗杲（宋代）

无诸比丘名近悦，为母王氏请普说。
妙喜便登曲录床，忉忉普普恣饶舌。
从来法本离言诠，不假思量与分虽。
说甚地狱及天堂，四圣六凡俱泯绝。
纵有魔王欲作难，金刚宝剑当头截。
王氏养子要参禅，只这一念永不灭。
弹指顿明诸法门，释迦弥勒齐超越。
还如涂毒鼓当轩，一击闻这皆脑裂。
无边烦恼悉蠲除，夙业旧殃汤沃雪。
末后一句为重宣，凝然万里一条铁。
春寒
赵葵（宋代）

春草平芜烟雨迷，鞦韆寂寞旧园池。江南也是东风恶，花骨经寒瘦不支。
减字木兰花 冬尽
王夫之（明代）

烟笼残月。遮屋五更霜似雪。小爱东窗。逗漏玻瓈数点黄。

梅风疏缓。冻蝶乍苏幽砌暖。生怕春生。生雨生风困早莺。
夏至避暑北池
韦应物（唐代）

昼晷已云极，宵漏自此长。
未及施政教，所忧变炎凉。
公门日多暇，是月农稍忙。
高居念田里，苦热安可当。
亭午息群物，独游爱方塘。
门闭阴寂寂，城高树苍苍。
绿筠尚含粉，圆荷始散芳。
于焉洒烦抱，可以对华觞。
太史史联岳饮翠洞步韵奉答
姚光泮（明代）

半亩林塘傍郭西，萧萧门巷野烟迷。何期汉使天边至，犹问幽人海上栖。

宫锦光流松菊径，郢歌声绕水云堤。一丘自分甘投老，彩笔多君石上题。
偈颂二十四首
释智遇（宋代）

有意退栏，无心耕牧。
九重降勑，如万国春回。
一道恩光，似千百并照。
法门腾焕，岩壑生秋。
枫
朱复之（宋代）

凤山高兮上有枫，青女染叶猩血红。
莫辞老红嫁西风，一夜憔悴成秃翁。
枕上偶成
吴与弼（明代）

万事随缘不用忧，好将行止范前脩。当兹岁晚尤宜惜，独对黄花咏未休。
王巽堂三十年不到湖亭丙戌春再来非旧矣用有
吴泳（宋代）

庭院深深锁绿苔，扫花地帚半尘埃。
红霞满树刘郎去，青子垂枝杜牧来。
乍可放閒宽酒地，不能随俗贮香材。
醉翁自有山间乐，更取林霏手斫开。
呈马粹老范德孺
黄庭坚（宋代）

颍上相逢杏始青，尔来瓜垄有新耕。
四时为岁已中半，万物得秋将老成。
日永清风摇麈尾，夜阑飞雹落棋枰。
两厅未觉过从数，政以顽疏累友生。
送李质夫之陕府
王安石（宋代）

平世求才漫至公，悠悠羁旅士多穷。
十年见子尚短褐，千里随多今北风。
户外屦贫虚自满，樽中酒贱亦常空。
共嫌欲老无机械，心事还能与我同。
木兰花慢
仇远（元代）

远钟消断梦，又霜信、到纹窗。有六曲屏山，四垂斗帐，重锦方床。六寒画眉尚懒，想留连、一线枕痕香。无语因谁悒怏，何心重理丝簧。

花房。空记旧周郎。指印□鸳鸯。悄不堪□□，暗尘绣陌，淡月幽坊。休凭败红寄远，怕惊波、侵字不成行。坐忆江南信息，断肠蘸甲清觞。
纪晓岚紫石砚歌
金永爵（清代）

十砚先生癖于砚，罢官归里瓶无粟。惟有诗刺两牛腰，端坑奇石声相触。

就中济阳井叔刊，日夕摩挲爱尤笃。篆籀苍劲铭其背，八角廉棱截紫玉。

金樱手捧隃麋香，品月题花幽事足。淬妃欣说遇钜公，晓岚清雅不入俗。

山斗声名遍华夷，徂夏我读《滦阳录》。西清常共补被携，小泓晴虹光怪数。

松园前辈驾星槎，邂逅论交蒙赠辱。笔势矫矫传海邦，渴骥奔泉无蜷局。

春风吹落经畹斋，几案清哦佐醽醁。茧纸百幅白如银，宝物如今于我属。

见此宛若对昔贤，净水莲房手自浴。留作吾家永宝用，岂数金线与蛾绿。

六传百有九年间，鸲眼几点记往躅。为证邵亭文字祥，明窗续成《中林曲》。
咏菜糊涂 其二
翁同和（清代）

一饭艰难世岂知，当年豆屑杂麸皮。孤儿有泪无从咽，不见耶娘吃粥时。
石莲七十七自寿词 其十七 二煞
吴重憙（清代）

忽渔阳，鼙鼓喧，倏神京。襁负逃。城头头白乌飞噪。

随行带屋蜗难学，失路投林燕觅巢。幼安避辽东早。

从此便鸿冥蠖屈，迹晦身韬。
江上
刘子翚（宋代）

江上潮来浪薄天，隔江寒树晚生烟。
北风三日无人渡，寂寞沙头一族船。
绍兴以后蜡祭四十二首 其四 东方百神降神用《熙安》。
郊庙朝会歌辞（宋代）

日昱乎昼，容光必照。肸蚃之交，惟人所召。有监在下，视兹升燎。

肃若其承，云骈星曜。
行香子·欲出樊笼
明本（元代）

欲出樊笼。须契真宗。善知识、千载难逢。宏施捧喝，击碎虚空。却有钳锤，有炉鞲，有机锋。坐对孤峰。啸月吟风，握龙泉、坐镇寰中。野犴绝迹，狐兔潜踪。却善调狮，善伏虎，善降龙。
合江楼禊日兰亭体二首 其一
陈子升（明代）

白鹤高峙，青牛独驯。假言居止，怀哉暮春。将离匪谑，忘忧是珍。

桃实难老，桂酒陶真。
人月圆·园林已有春消息
佚名（宋代）

园林已有春消息，寻待岭头梅。一枝清淡，疏疏带雪，昨夜初开。一心几点，东风多少，先为传来。不随红紫，纷纷闹闹，蝶妒蜂猜。
萧安正赠白纻赋诗为报
杨士奇（明代）

朱明变寒节，曜灵赫南驰。端居念初服，感激悲慈帏。

春晖奄遒尽，谁为游子衣。岂不荷重纩，后时非所宜。

君子见存恤，缟纻贻赠之。素质飏白雪，纤理莹文漪。

裁缝被弱体，济济生光仪。逝将表明惠，永歌无斁诗。
蜀葵
姚孝锡（宋代）

倾心知向日，布叶解承阴。空侧黄金盏，谁人与对斟。
清平乐
赵长卿（宋代）

紫箫声断。窗底春愁乱。试著春衫羞自看。窄似年时一半。

一春长病厌厌。新来愁病重添。香冷倦熏金鸭，日高不卷珠帘。
渔家傲
陈允平（宋代）

日转花梢春已昼。双蛾曲理遥山秀。百草偏输羞不斗。随人后。无情自折金丝柳。

秋水盈盈娇欲溜。六么倦舞弓弯袖。偷摘青梅推病酒。徘徊久。一双燕子归时候。
偈颂一百二十三首
释普度（宋代）

十五日已前，只许老胡知，
不许老胡会。十五日已后，
只许老胡会，不许老胡知。
正当十五日，会不会，
知不知。风细细，
日迟迟。不惜黄金为弹子，
牡丹花下打黄鹂。
兴化朱公大卿没于庚申岁既除丧矣其子彦寔过余于晋陵留十日而别赋二小诗以饯之 其一
孙觌（宋代）

百感关心老泪潸，一抔埋玉卧空山。著鞭竟看驹千里，窥管初空豹一斑。

贫病故侯今白发，风流公子尚青纶。不须优孟追谐笑，已见遗珠合浦还。
竹崎阻风
卢遂（清代）

故里何曾远，南风不放行。梦依云外树，家在雨边城。

今昔悲重宿，艰难剩一程。萧萧归雁晚，又作异乡声。
菩萨蛮 陆丹林鼎湖感旧图
姚华（清代）

鼎湖莫话龙髯事。情波别贮鲛人泪。清泪溅湖尘。抟作图里人。

圆圆天上月。心事他生说。莫与月论心。月中愁更深。
次韵重令升四咏·性乐堂
朱翌（宋代）

且置纷纷事百端，从公系马白云边。
欲知太守乐其乐，山色溪声得两全。
暑雨
彭汝砺（宋代）

暑热炎炎起道途，霆雷一阵出山隅。雨吹细点沾须鬓，风卷轻寒上发肤。

但使田畴终润泽，敢言车马久泥涂。天时信有丰年意，笑语轻便共野夫。
三月晦日同弟观侄津往宝幢哭刑部伯求弟道从
陈著（宋代）

山泉今已矣，开落梦中花。
欲哭青松墓，却留黄檗家。
眼花飞作练，心事苦如茶。
造物故相阻，雨阴殊未涯。
写怀
程俱（宋代）

宇宙一火宅，我身寓其间。灵台真逆旅，忧喜更往还。

其来不可真，倏去不可攀。冥然闭六凿，暂使逆旅闲。

中虚本无住，夜半移舟山。身随事物化，鬓与寒暑斑。

奈此业累深，始知定力悭。况兹尘沫聚，岂比金石顽。

顾影忽自笑，吾心定何颜。
送赵司理若钰之官潮州
刘克庄（宋代）

辨幕资筹笔，圜扉待雪冤。
未论公喜怒，先为母平反。
君壮行其志，吾贫赠以言。
自怜刘跛子，不及送前村。
临终偈
释系南（宋代）

罗汉今日，倒骑铁马，逆上须弥。踏破虚空，不留朕迹。
偕胡伴读访继上人 其二
唐文凤（明代）

为访高僧浣俗缘，黄花香寂晚秋天。杜公诗句称支遁，韩子书辞慕大颠。

嗜酒许开彭泽戒，吃茶应悟赵州禅。法华读罢心如水，方丈香浮一篆烟。
宿道家作
卢琦（元代）

三月汢南飞柳花，松间童子脸如霞。旋呼采石仙人酒，来醉山阴道士家。

晓日下城人影瘦，西风上马帽檐斜。吴郎今夜瓜州渡，回首江心月满沙。
呈陈总领五首
刘过（宋代）

今上聪明过尧汤，师王忠纯如魏王。
君上戮力殄分虏，六月戈甲飞冰霜。
泗州已复汉正朔，议饰初庙修洛阳，
草茅蝼蚁百无用，山林岂复中原梦。
敬须洗眼候河清，读公浯水中兴颂。
舟中怀夔门亲旧八绝 其三 庞巨渊
项安世（宋代）

蜀士如何苦摈夔，盛山庞子最能诗。天门万里凭谁叫，衡鉴当今四路持。
念奴娇·未须草草
辛弃疾（宋代）

未须草草，赋梅花，多少骚人词客。总被西湖林处士，不肯分留风月。疏影横斜，暗香浮动，□□春消息。尚馀花品，未忝今古人物。看取香月堂前，岁寒相对，楚两龚之洁。自与诗家成一种，不系南昌仙籍。怕是当年，香山老子，姓白来江国。谪仙人，字太白，还又名白。
谒梓潼张恶子庙
王铎(唐)（唐代）

盛唐圣主解青萍，欲振新封济顺名。
夜雨龙抛三尺匣，春云凤顺九重城。
剑门喜气随雷动，玉垒韶光待贼平。
惟报关东诸将相，柱天功业赖阴兵。
成都
萧遘（唐代）

月晓已开花市合，江平偏见竹簰多。

好教载取芳菲树，剩照岷天瑟瑟波。
题清虚庵皇甫真人坦之隐居
李壁（宋代）

翠麓依然似梦中，拨云轩槛正春风。
安知松外双飞鹤，不是桃椎与吕翁。
再往上竺游渡西湖忽晴忽雨凄然有感 其二
员兴宗（宋代）

乍浓乍散后前雨，相笑相迎来往舟。四山眩转我作恶，不惯长湖生许愁。
绮罗香
谈印梅（清代）

小扇挥萤，轻绡笼雾，犹记年时庭宇。风露阑干，坐听小楼人语。

道此际、枕簟生凉，又谁信、西风残暑。料如今、对月临风，绿窗不似旧情愫。

天涯知否倦旅，多少离愁往恨，红笺难诉。千里关山，梦绕白云乡树。

奈秋来、雁带书遥，但落叶、打窗无数。正潇潇、思入烟波，夜江蓬背雨。
先春
吕声之（宋代）

不把春光较后先，清香自是压群妍。
微酸一点功成日，桃李从他逞少年。
同赋京尘
孔武仲（宋代）

白日临黄道，红尘满玉京。
长风吹不尽，骤雨洒还清。
不放虚空吹，应同世界生。
随时势用壮。度隙体能轻。
舞榭凝添恨，歌梁堕趁声。
沧浪归有计，行矣濯吾缨。
送敷竺昙住义乌双林寺二十韵
唐之淳（明代）

双林古名刹，婺女之乌伤。云出汉水白，云归山气黄。

维昔传大士，依山开道场。六时动天乐，草木生妙香。

峰头七佛塔，塔下双神堂。堂中席久虚，猿鹤愁怨望。

吾师霞外秀，六十须眉苍。祝发石桥左，挂衣双涧傍。

小笠冒暑雨，轻袍带晨霜。手持文部檄，脚踏龙河航。

访我玄津西，送之钟山阳。是时五月朔，绿树薰风凉。

薝葡白胜云，菖蒲过人长。我留看归去，迟回以彷徨。

师行过越乡，烦师一徜徉。乡中多亲友，念我几回肠。

为我少安慰，令我羁思忘。马群有骐骥，羽族有凤凰。

览德匪称力，如火不用光。大士迟师久，勉哉宜自彊。
送庾侄亲迎延平李先生家
李处权（宋代）

庾郎吾家千里驹，朝暮勤苦读父书。
少年绰有老成态，月旦考订评乡闾。
明当别我择贤妃，结束琴剑谁挽裾。
春空吹晴惠风畅，烟草弄色和气舒。
野桥融洩柳絮合，石岸惨怆鸣鶢鶋。
乘龙有期弗获饯，数椽政葺渊明庐。
旅愁冥思莫排遣，离恨挂臆难扫除。
况当春晚气暄淑，著体欲醉甘体如。
修程所嘱盖养摄，礼毕早办双飞舆。
妇翁传道世大儒，习俗再使淳古初。
稔知贤舅继家学，子如从之师有余。
归来阿叔待审订，义路礼门从广居。
以炯如流水涵青蘋分韵得流字
顾瑛（元代）

幽人雅爱玉山好，肯作清酣竟日留。梧竹一庭凉欲雨，池台五月气涵秋。

月中独鹤如人立，花外疏萤入幔流。莫笑虎头痴绝甚，题诗直欲拟汤休。
阎典史祠
王家枚（清代）

斗大孤城扼暨阳，留将遗发见高皇。惨罗雀鼠充军食，尽化沙高吊国殇。

此日冠裳新俎豆，当年竹木旧戈枪。阴风萧飒栖霞寺，毅魄常存振大纲。
郊原新霁四首 其一
丁锡庚（清代）

一天风雨转阴晴，喜见峰前挂晓钲。犹忆小楼春睡觉，门前不断卖花声。
琅邪三十二咏 其二十五 石庵
韦骧（宋代）

不独烟霞窟，天然石作庵。坐禅遗迹在，岩溜自香甘。
送客归湘楚
张祜（唐代）

无辞一杯酒，昔日与君深。秋色换归鬓，曙光生别心。

桂花山庙冷，枫树水楼阴。此路千馀里，应劳楚客吟。
焙茶坞
弘历（清代）

石上泉依松下风，竹垆制与惠山同。蔡襄不止工其法，因事还思善纳忠。
题俞{扌堇}画八景
曹勋（宋代）

轻舟短棹下安流，回首烟江望夕楼。
却记阿瞒当日事，灰飞烟灭只供愁。
风雨中与季游平东山，谒双忠、大忠祠，兼寻水帘亭、紫云岩诸胜，叠与伯瑶夜话韵
丘逢甲（清代）

红棉作絮湿不舞，龙母南风撒白雨。迎客山僧学佛语，海色绿染袈裟古。

风流东晋伊何人？流觞重话永和春。姑行乐耳漫愁叹，茫茫百感丛其身。

名山如人重遭遇，不惜重题水帘句。石亭同坐谈诗禅，满地散花紫云气。
和陶读《山海经》，并引 其六
苏轼（宋代）

二山在咫尺，灵药非草木。玄芝生太元，黄精出长谷。

仙都浩如海，岂不供一浴。何当从山火，束缊分寸烛。
劝酒十四首 其六
白居易（唐代）

莫上青云去，青云足爱憎。自贤誇智慧，相糺斗功能。

鱼烂缘吞饵，蛾燋为扑灯。不如来饮酒，任性醉腾腾。
宫词二首
孔武仲（宋代）

云雾猊香锦绣堆，千官重列序宾仪。
欲知湛露零萧处，尽在天杯侧劝时。
赏梅呈仲元
杨杰（宋代）

十年不见锦川梅，今日清香入酒杯。太守为施红步障，郡园惊怪寿阳来。
金陵山寺诗八首 其八 祖堂寺
张元凯（明代）

东都门外乱山稠，野寺松筠一径幽。万壑峰阴连夕照，半林春雨散平畴。

莲花昔涌黄金地，贝叶今藏白玉楼。见说融师端习懒，也知中散便能留。
八声甘州·看东风
刘将孙（宋代）

看东风、天上放梅开，经岁又新成。笑柳眼迷青，桃腮改白，蝶舞尘惊。任是万红千紫，无力与春争。想建章鳷鹊，犹是残霙。不比腊前憔悴，拨寒炉榾柮，茶薄烟清。快玉龙战罢，四野迥收兵。望红花、扶桑国里，玉玲珑、□□海天平。晴窗下，疏疏花雨，滴滴春声。
寄题暨尚卿双莲亭
吕本中（宋代）

异亩同颖久未出，双觡共抵复何物。今君何以得此花，和气所何无他术。

双莲共蒂中连理，相映同心出秋水。秋水池塘晓自凉，双莲中含风露香。

飞燕姊妺不相妒，并骋逸艳来昭阳。自然容质见高韵，不必粉黛呈新妆。

君家孝友闻近县，故使奇祥眼中见。一洗东南战斗尘，小人知之亦革面。

我来崎岖山岭间，忽闻双莲能解颜。请君更画作图看，毋使恶木讥彫残。
游子吟
孔平仲（宋代）

远游如飞蓬，漂泊天之涯。不及百尺楼，系在垂杨堤。

琉璃为钟玉为斝，繁弦促管花阴下。青春此乐输几人，客身皇皇一羸马。
晓过丹阳县五首
杨万里（宋代）

风从船里出船前，涨起帘帏紫拂天。
点检风来无处觅，破窗一隙小於钱。
赴洛经郑马上偶成
宋庠（宋代）

去国虽伤别，乘軺尚及春。
荥风清翼盖，鞏树绿迎人。
后队金铙响，前驱隼旆新。
衰怀无丽赋，何以诧西宾。
儒家秋
陈普（宋代）

芦苇西风雁影孤，凄凄凉气入郊墟。
铁檠灼烁三更雨，道脉精微几卷书。
潘鬓星霜愁发短，韩堂风露故交疏。
朝迁有道奎星显，何苦蓬窗守蠹鱼。
天台书事十三首
曹勋（宋代）

小圃都无花木名，只栽松竹养余清。
时时风向边头过，喜听松声又竹声。
岁晏思归五首
宋庠（宋代）

碌碌真邀宠，容容谢致君。
短凫生愧胫。狂鹿老思群。
急节惊流水，浮名伴薄云。
归欤堪击壤，况复值唐勳。
济上四贤咏（三首。济州官舍作）
王维（唐代）

崔录事（册4　卷125　页1252a）
解印归田里。
贤哉此丈夫。
少年曾任侠。
晚节更为儒。
遁迹（一作世）东山下。
因家沧海隅。
已闻能狎鸟。
余欲共乘桴。
成文学　（册4　卷125　页1252b）
宝剑千金装。
登君白玉堂。
身为平原客。
家有邯郸娼。
使气公卿坐。
论心（一作交）游侠场。
中年不得意（一作志）。
谢病客游梁。
郑霍二山人（一作寄霍郑二山人）
（册4　卷125　页1252c）
翩翩繁（一作京）华子。
多出（一作事）金张门。
幸有先人业。
早（一作思）蒙（一作逢）明主恩。
童（一作同）年且未（一作末）学。
肉食骛华轩。
岂乏（一作知）中林士。
无人荐至尊。
郑公（一作生）老泉石。
霍子安丘樊。
买药不二价。
著书盈（一作仍）万言。
息阴无恶木。
饮水必清源。
吾（一作余）贱不及议。
斯人竟谁论。
朝退
李適之（唐代）

朱门长不闭，亲友恣相过。年今将半百，不乐复如何。
睡馀飞絮满庭有感而作是诗
周紫芝（宋代）

春水绿波南浦路，两岸谁栽杨柳树。含桃熟尽未闻莺，荷叶生柳已飞絮。

絮将春去不可回，人伴云闲更须住。我亦随君似落花，欲趁春风到何处。
至启伏以仆身相公丁一贤之运钟四输之才黄金
李至（宋代）

遥想佳辰宴画堂，清歌一曲绕雕梁。
岁星降后苍生福，元化调来圣祚昌。
尘外松身千载老，海中椿树万年芳。
闲曹随分多拘束，不得躬亲捧寿觞。
竹
韩溉（唐代）

树色连云万叶开，王孙不厌满庭栽。凌霜尽节无人见，

终日虚庭待凤来。谁许风流添兴咏，自怜潇洒出尘埃。

朱门处处多闲地，正好移阴覆翠苔。
纵笔
苏轼（宋代）

白头萧散满霜风，小阁藤床寄病容。
报道先生春睡美，道人轻打五更钟。
西江月（寿李知丞）
郭应祥（宋代）

明日恰当人日，今年远胜常年。瓣香卮酒寿蓝田。喜色津然满面。

及戍人方竞进，悬车公独高骞。身闲便是地行仙。赢得千秋强健。
登嵩山十首 法华岩
苏辙（宋代）

飞桥走岩居，茅屋今已破。
何年避世僧，此地常独卧。
秋风高鸟入，夜月寒猿过。
自非心已灰，静极生悲惰。
嘉州
宋白（宋代）

嘉阳信美郡，风物眷多奇，
有湖题明月，有楼名荔枝。
柳枝词 其一
俞玫（清代）

处士高风恋五株，清溪吾亦爱吾庐。苔矶软覆渔人钓，贯得江鱼上市初。
苦寒二首
张耒（宋代）

山城新炭贱于土，老翁守垆朝复暮。
时倾墙下一杯酒，不怕檐前三尺雨。
共言麦好岁当熟，里巷往来闻好语。
老大汤饼百不忧，折脚铛中足烹煮。
贤者之孝二百四十首·齐孝公
林同（宋代）

岂其伐与国，独不念先君。
想得还师去，难堪此语开。
与谦知藏二首 其一
释德洪（宋代）

老烂丛林四十年，平生跛挈但随缘。未言亲见云居老，只识归言亦自贤。
听子野琴
许筠（明代）

秋风入高树，幽斋闻清音。
误疑在溪壑，不知傍有琴。
我爱康子野，与世任浮沈。
美哉恬澹质，涤我尘垢心。
斸蕨行
王夫之（明代）

清晨上南坂，芜草深没腰。黄云冒山起，雪花零乱飘。

雪子穿棕笑，雪花漫棕衣。飘衣湿尚可，悬愁空筐归。

土皮滑白斸断柄，短茎泥重淘寒井。黄茅盖头雪侵领，奋椎力尽刚过颈。

绵绵咽咽声可怜，阿儿涕堕牵丝饼。流泉浑浑浊如蓝，朦胧犹见伶仃影。

伶仃相扶过眼前，黄绵袄子雀儿毡，梦里春光快活天。

君不见马槽□□□东去，雪花洒血痕丹鲜。
罗象先谈万字见过留宿
李英（清代）

岁残鸡黍会，二仲凤山来。剞劂簧中调，欢娱烛下杯。

潜踪惊令序，偃蹇卧蒿莱。风雪明朝别，沧江一棹回。
湖上莫归答吴养浩修撰
张雨（元代）

楼外鸦啼莫雨微，归鞭忙趁落花飞。若教秃鬓翁能饮，肯羡山人倒载归。
谢赵士原送酒 其四
吕本中（宋代）

爱君好句能胜酒，顾我无心久似灰。老病深藏如怯暑，未妨初伏送诗来。
林老借可正平诗编以诗还之
周紫芝（宋代）

苏家人物自有种，法护且放僧弥贤。谁知癞可东溪句，参得涪弥双井禅。

落叶飞云空自好，流风回雪不成妍。更须点检新编看，恐有隔林机杼篇。
塞下曲 其一
文彦博（宋代）

老上焚庭后，昆邪右衽时。休开小月阵，罢祷拂云祠。

徒觉筋竿劲，宁闻羽檄驰。祁连皆积雪，渠答夜应施。
思佳客 其一 和梦窗咏半面髑髅
董俞（清代）

云雨巫山已渺茫。尚余粉靥费端相。细腰犹想藏衾内，高髻还端坠枕傍。

桃叶艇，杏花墙。一般微露断人肠。而今青草斜阳里，漫学徐妃半面妆。
和周监丞闻京洛关中收复四首 其三
王庭圭（宋代）

喜有官中信，衣冠返旧京。交驰节旄使，悉罢羽林兵。

丹诏从天落，群心仰首迎。萧条万里道，今日有人行。
挽陈和仲二首
包恢（宋代）

川流近海学易至，源出慈湖派独清。
进佩龙泉秋水洌，退怀骊颔放珠明。
介真不以三分易，枉自无容一尺轻。
年未半生纡远道，哀哉何限不平鸣。
余伯皋过南剑兼寄郑伯明 其二
韩淲（宋代）

往来涂路武夷边，无复人寻九曲船。我老君回向何许，故情前梦只依然。
奉和朱新仲祠部六月晦日省宿用白乐天诗无波古井水有节秋竹竿十字为韵 其五
张扩（宋代）

玉壶贮层冰，怜子清彻底。对之三伏中，愧我汗如水。

谬呼同舍郎，坐席更论齿。从今痛自戒，子出则我止。
春日汎舟南湖因遍游近港坐间书客所携四扇
张镃（宋代）

远近高低锦树明，直疑春教蝶多情。
人间万事思量尽，只好园居过此生。
谢安墓
马之纯（宋代）

中兴江左百余年，人物谁如太傅贤。
桓贼寻常思问鼎，苻秦百万已临边。
笑谈解折奸雄锐，指顾能摧敌阵坚。
平昔经纶才试此，依然赍恨向重泉。
富阳出陆
艾性夫（元代）

露漙芳草绿茸茸，淡霭轻烟古画中。
行尽葡萄三十里，海山青处日初红。
奉送周和录木叔秘监其舅也
叶适（宋代）

谢傅怅何远，羊甥良自嘉。
帝乡沉迹显，囹户众缧夸。
钓冷客得雪，林疎处士花。
衰年怕分手，闲发岸头沙。
智衲草书
米芾（宋代）

人爱老张书已颠，我知醉素心通天。笔锋卷起三峡水，墨色染遍万壑泉。

兴来飒飒吼风雨，落纸往往翻云烟。怒蛟狂虺忽惊走，满手黑电争回旋。

人间一日醉梦觉，物外万态涵无边。使人壮观不知已，脱身直恐凌飞仙。

弃笔为山傥无苦，洗墨成池何足数。其来精绝自凝神，不在公孙浑脱舞。
蝉
朱松（宋代）

阴阴叶底午蝉嘶，满腹春风寄一枝。
下有行人正愁绝，不知幽咽自缘饥。
宋明堂歌九首 其三 歌太祖文皇帝
谢庄（南北朝）

维天为大。维圣祖是则。辰居万宇。缀旒下国。内灵八辅。外光四瀛。

蒿宫仰盖。日馆希旌。复殿留景。重檐结风。刮楹接纬。达响承虹。

设业设虚。在王庭。肇禋祀。克配乎灵。我将我享。维孟之春。

以孝以敬。以立我烝民。
挽张梅坦二首
陈著（宋代）

之子吾乡秀，生来踏上风。
兰亭高擢颖，芹泮早称雄。
科第孙山秀，吟情灞雪中。
□□□□□，□□□□□。
菩萨蛮·吴波深处波声急
王去疾（宋代）

吴波深处波声急。栏干下瞰鱼龙宅。江北与江南。斜阳山外山。十洲三岛地。梦里身曾至。今日醉危亭。神仙邀我盟。
戊午腊之中旬大雪盈尺方臬使实村来留饮用聚星堂体赋诗
宫尔劝（清代）

一冬不雨花焦萼，{土杲}风日日吹丛薄。农夫对此心如焚，田皆龟坼忧春作。

遥看赤日下崦嵫，忽有片云起寥廓。夜来仰视审阴晴，倏明倏昧光闪烁。

漏尽衾裯寒气生，纸窗屑屑有声落。旋闻童仆相欢呼，今朝雪天需狐貉。

老夫喜剧轩前立，回风旋转势纷攫。广庭积素须臾间，竹树倾侧翻乌雀。

蛮奴持帚扫宾径，便有乘兴人蹑屩。滇南此雪由来希，况当久旱尤足乐。

陇头宿麦定抽尖，人物之气一疏沦。更收远景登高楼，同云低压天漠漠。

宽杯急酌那辞醉，醉起狂歌舞大槊。利用真不殊粟襦，喜雨喜雪同一噱。
春宴河亭
刘兼（唐代）

柳摆轻丝拂嫩黄，槛前流水满池塘。一筵金翠临芳岸，

四面烟花出粉墙。舞袖逐风翻绣浪，歌尘随燕下雕梁。

蛮笺象管休凝思，且放春心入醉乡。
偈颂一百四十一首 其十九
释师范（宋代）

和麸粜面，夹糠炊米。半夜三更，瞒神謼鬼。冷地有人觑见，直得左手掩鼻。
夜坐食蛤蜊
李彭（宋代）

紞紞寒鼓鸣，稍稍华月上。蒲蓐蔽幽斋，夜鼎惊暗浪。

但见炰蛤蜊，许事付尘坱。犷壳虽外缄，甘腴实天相。

霜脐贵抱黄，雀醢誇挟纩。江瑶初脱柱，蚝山怜叠嶂。

盘飧得此生，风期特高亮。如跨大宛儿，凡马羞骏驵。

嗟予鬓成丝，山林真独往。会心不在远，坐有濠濮想。
会稽竹箭为蕲春傅尉作
黄庭坚（宋代）

会稽竹箭天下闻，青岭霜笴摇紫云。
金作仆姑如鸟翼，壮士持用横三军。
迩来场师无远虑，翦伐柔萌荐葅茹。
人闲御武急难才，不得生民饱霜露。
嘉瓜美果无他长，取升俎豆献壶觞。
奈何生与此等伍，大器小用良可伤。
吾闻先王用人力，不足有余无损益。
硕人俣俣舞公庭，长咏国风三叹息。
木笔花
周密（宋代）

脱颖吹开紫玉筒，鼠须香蘸粉霜茸。含毫写恨知谁见，绿捲春蕉未展封。
元夕雨中见雁
费密（清代）

野云片片接桥西，可惜年华负柳堤。江上雨来催书暝，沙中雁起觉城低。

寒边无信传春翮，荒圃宜归理旧畦。浊酒一杯和泪洒，看镫犹记浣花溪。
和令狐郎中
杨巨源（唐代）

题诗一代占清机，秉笔三年直紫微。

自禀道情龆龀异，不同蘧玉学知非。
风阻
言忠贞（清代）

随宦寒冬海上游，停帆薄暮感离愁。潮原有信迎来客，风若多情阻去舟。

四野鸟声喧似曙，半弯月影淡于秋。却输渔父安閒甚，静傍芦花下钓钩。
思佳客（和俞菊坡海棠韵）
陈允平（宋代）

簇簇红云冷欲凝。东风特地唤花醒。数枝夜色当银烛，一段春娇入画屏。

如有恨，似多情。柳边莺语十分明。柳边莺语如何说，莫笑梅花太瘦生。
郦生长揖
陈长方（宋代）

辍洗高阳一酒徒，沛公雅意在雄图。
终烦前箸还销印，王表知君浅丈夫。
访岑梵则蓝田道中书事
王邦畿（明代）

晓起雨初停，篮舆出远坰。曝晴鸠喙翼，立水鹤观形。

路扑杨花白，棚垂瓠蒂青。望深村树里，渐见故人亭。
台城路
吴藻（清代）

两三闲屋临湖岸，青山对人如笑。十里莺花，半床书画，仙吏合居蓬岛。

幽栖最好。好问讯林逋，结邻苏小。面面轩窗，水风开掩客寻到。

波光一碧万顷，看屏前镜里，时度云鸟。红压阑干，绿侵帘幌，地近马塍春早。

闲吟未了。听兰桨歌来，玉骢嘶杳。陶洗诗襟，乱丝丛笛闹。
绍兴十三年发皇后册宝十三首
佚名（隋代）

款承祗事，时惟肃雍。
跪奉册炷，陈于法宫。
以俯以仰，有德有容。
明神介之，福禄来崇。
赠唐京兆得命送母还乡
湛若水（明代）

翩翩一朱鸟，毓德祝融丘。羽映五云色，将母来神州。

亦有游子衣，慈母手中线。何如京兆君，日日侍亲膳。

天子至仁孝，诏许扶亲归。亲欢日不足，皇命有程期。

直知归荣欢，勿言别时苦。我歌北山诗，子为彩衣舞。
赠曾桑中弹琴
王之道（宋代）

春寒沍连冬，春雪深数尺。
千门拥琼瑰，跬步燕越隔。
朝来有情拥，淡日透云隙。
殷勤贵公子，访我跨龙脊。
登堂笑不休，为言督诗责。
君尝许我诗，挽仰岁三易。
至今犹未偿，无乃言遂食。
我老苦健忘，百不记六七。
公子诚有拥，何吝话畴昔。
昔也君过我，我方事琴历。
尝为阳春弄，次第长短侧。
君乎钟子期，此举不轻掷。
闻之思茫然，彷佛见擘趯。
我有朱丝弦，尘埃久侵蚀。
试烦一再鼓，助我毛颖力。
公子不我拒，抱琴枕双膝。
须臾扣商弦，当春变秋律。
凉风着草木，离离尽成实。
我贫人不知，陋巷家四壁。
何幸空乏中，登此黍与稷。
但恐时令乖，疮痍至生疾。
公子其反是，叩角夹钟激。
不然总四弦，命宫以调适。
坐令景风与庆云，为福为祥遍方国。
山光寺
梅尧臣（宋代）

古桥经废寺，苍藓旧离宫。
柏殿秋阴冷，莲堂暮色空。
鸟啼山蔼里，僧语竹林中。
寂寞芜城近，萧萧牧笛风。
阊门外登溪船五首
杨万里（宋代）

当面峰头些子云，坐看吹作雨纷纷。
朝来山路能愁我，今者溪船正要君。
远岭轻盈横皱縠，明窗撩乱触惊蚊。
犹争新涨一篙碧，遮莫飘萧二十分。
醉中作
陆游（宋代）

画角三终夜未阑，醉凭飞阁喜天宽。
月明满地江风急，吹落幽人紫绮冠。
赠紫岩潘庭坚四首
白玉蟾（宋代）

富贵非足羡，贫贱不足羞。
张仪但有舌，周朴不惜头。
我少亦学剑，到此万年休。
知君耿素抱，曷不远行游。
天宁潜老以山中春莫三诗投鸿庆尚书末章见及次韵答之 其二
程俱（宋代）

当年白尚书，居士众称首。魔军坐调伏，消散如拉朽。

何如丹阳侯，法鼓开听牖。方当与天游，岂复为物囿。
复朱教授
程珌（宋代）

诗成催雪岂无功，今果装严七宝公。
休说春花那谁舞，也教耳热慰新丰。
宋宗庙登歌八首 其七 高祖武皇帝歌
佚名（隋代）

惟天有命，眷求上哲。赫矣圣武，抚运桓扰。功并敷土，道均汝坟。

止戈曰武，经纬称文。鸟龙失纪，云火代名。受终改物，作我宋京。

至道惟王，大业有劭。降德兆民，升歌清庙。
何家庄八景 其四 竹墅秋声
何乔新（明代）

崇冈旷且夷，种竹十馀亩。长风天际来，瑟瑟鸣不已。

清音谐凤鸾，雅韵协宫徵。恍疑王子晋，吹笙碧云里。

山居澹无为，尘虑净如洗。何必筦与磬，铿鍧聒人耳。
杉木长涧四首 其二
朱熹（宋代）

朝发长涧头，夕宿长涧尾。伤哉长涧人，祸变乃如此。
雨中惜海棠花四首
廖行之（宋代）

点缀春容特地妍，艳妆金缕脸霞嫣。
无端风雨妒颜色，半吐芳心向晚天。
和姜总管感秋七首 其三
虞俦（宋代）

向道鲈鱼美，须渠太白浮。季鹰归未得，空忆五湖秋。
揽秋
舒岳祥（宋代）

读书瞪视眼花乱，力穑作劳足茧休。
尊俎风流容鸭脚，语言滋味许鸿头。
芦根系艇谁敲火，木末开扉独揽秋。
壮日貂裘无恙不，浩歌聊为解牢愁。
读陆云西志供定城墓有感书呈子勉总干三首 其三
释道璨（宋代）

一艇东来公已仙，午天花柳为谁妍。深培根本存生意，把握春风有阿连。
感寓 其四
刘弇（宋代）

庐山何崔嵬，直上九千尺。藤萝翳苍茫，猿鸟阅今昔。

䆗窱飞甍开，了与尘垢隔。三十六腾虬，琼扉挂空迹。

中有墨渍翁，不饮亦不食。文鳐为之使，侍卫罗白额。

遗我一卷书，生平所不识。小儿其无忽，持以永朝夕。

湔掌受翁赐，恍若吸月液。吾将税椒丘，帔霓挥八极。
述九颂·载英
程公许（宋代）

岷山兮五岳丈人，大江兮四渎之尊。
羌郁积兮佳气固人物兮载英。环两川兮千里，
何江乡兮专媺汇千顷兮玻瓈，龙与鹤兮集止。
山之隐者聃耳孙，子正见兮杨氏女。
乘泛景兮轶罡风，蔼仟从兮山之趾。
禀帝命兮丛霄，聊蓼兮游戏。
五男子兮翘英，今峣峣兮鼎峙。
彼谈迁兮世史官，怅有歉兮晜及季。
真人兮高翔，盼尘寰兮秕糠。
悯俗兮惛瞀，蹇余佩兮荧煌。
老翁泉兮龙之云，前苏后李兮蔼芳馨。
岷可砺兮江可竭，不可沫兮英灵。
至德庆崖下回想松江山
曾丰（宋代）

江湾一转一重山，自入江来几转湾。
檄到如风心倥偬，船行似箭眼斓斑。
三场题目那容缓，一切工夫未得闲。
夹岸青峰可相约，黄花前后待吾还。
过江皋留题
张家玉（明代）

幽栖异人境，永日息众纷。池塘过凉雨，窗户犹蒸云。

石奇屡延屐，花落自成茵。停策听莺啼，隔水望鸥群。

是时日在参，嘉禾犹欣欣。绿醑泻碧筒，香饭煮青芹。

彼美区中人，逍遥自采真。地偏绝攀援，心远无垢氛。

伊予秉微尚，愿与木石邻。相期拾瑶草，永结握兰芬。

徘徊长林下，敬谢修竹君。好为开芳径，毋令隔青尘。
邑涯邢公八帙 其一
葛昕（明代）

八十年来白发繁，守中漫自说真元。乡邦奕代簪缨族，齐鲁名家齿德尊。

浥水碧波当海屋，犁邱黄石种云根。他年轩后行清跸，好上崆峒至道言。
总轴罗汉
释慧开（宋代）

洞寇都卢十八头，千妖百怪逞风流。
人间天上称尊汉，总被无门一握收。
句
李壁（宋代）

向来交态云翻手，静里无言石点头。
咏史下·谢安
陈普（宋代）

诸贤一一是琅球，一人清谈即鬼幽。
何但简文如惠帝，冶城安石亦斯流。
木兰花慢（次岳总干韵）
黄机（宋代）

问功名何处，算只合、付悠悠。怕僮仆揶揄，长年为客，楚尾吴头。春来故园渐好，似不应、不醉把春休。剩买蒌蒿荻笋，河豚已上渔舟。

人间太半足闲愁。蓑笠梦汀洲。向桃杏花边，招邀同社，秉烛来游。连台听渠拗倒，更麹生、元不厌诛求。世事翻云覆雨，满怀何止离忧。
骤雨忽至
许及之（宋代）

未茨山宇趣储材，屐齿怜穿称意苔。础石润时云气动，茶烟凝处雨声来。

蚕家次第三眠柳，江国凄凉五月梅。电脚未收雷殷殷，老农争不笑颜开。
午日节集便观竞渡
区越（明代）

蜀葵相映海榴红，小院春光日日同。辰下适逢端节至，花前休放玉瓶空。

香山同社只九老，淮海异时迎八公。暮鼓彩龙还竞渡，精神费尽一标中。
澎湖杂咏二十首和陈别驾廷宪 其八
周凯（清代）

番豆生来胜地瓜，油■磈磈出油车。粪田内地人争重，压载强于载海沙。
秦门。项籍
周昙（唐代）

九垓垂定弃谋臣，一阵无功便杀身。

壮士诚知轻性命，不思辜负八千人。
赠杨静之归真阳
何景明（明代）

人物遥从泮水看，眼中乡里旧衣冠。江鸿终拟登逵路，海鹄还应爱羽翰。

九日黄花聊对酒，千山红树正凭栏。真阳城外秋仍好，怅望西风白露繁。
选冠子
张景修（宋代）

嫩水采蓝，遥堤映翠，半雨半烟桥畔。鸣禽弄舌，蔓草萦心，偏称桥家池馆。红粉墙头，柳摇金缕，纤柔舞腰低软。被和风、搭在阑干，终日绣帘谁卷。

春易老，细叶舒眉，轻花吐絮，渐觉绿阴垂暖。章台系马，灞水维舟，追念凤城人远。惆怅阳关故国，杯酒飘零，惹人肠断。恨青青客舍，江头风笛，乱云空晚。
游山归途作
王时亮（清代）

回首山中路，茫茫烟欲封。前村数点火，远寺一声钟。

棹响冰生渡，林明雪压松。定知今夜梦，犹自绕诸峰。
和江秀才献花三首
陈师道（宋代）

风雨东篱冷落看，清溪水落玉峰寒。
酒家不办当垆费，乞与先生种杏坛。
白苎（次韵真书记梅花）
史浩（宋代）

腊天寒，晓风劲，幽香频吐。精神绰约，谁羡姑射居处。江南探春独步。恨无侣。微语。又谁管、雪势霜威埋妒。且图少陵东阁作诗苦。拟烦玉纤轻拗、宁相许。

惜取。栏干遍倚，月淡黄昏，水边清浅，不放红尘染污。似名画手丹青，罢施缃素。不随艳卉，强媚韶光一瞬，飘荡无据。只恐金门，宝鼎方调，时时来觑。便把枝头，豆颗朝天去。
哭吴丞相元中二首 其二
李纲（宋代）

宣和之季靖康初，同力同心卫帝居。扶毂共升新日月，谪官难守旧田庐。

孔光温室不言树，陆贽忠州戒著书。叹息端庄士君子，岂随草木腐丘墟。
将为鄞江之游先寄正仲三首
舒岳祥（宋代）

相思不在远，道地一来难。
残月中峰见，疏星半夜看。
江湖青草远，风雨小窗寒。
鄞水饶鱼米，何由得共餐。
景阳井
易士达（宋代）

白莲阁下小方池，后主曾于此避隋。
知拥二妃何处去，至今石脉带臙脂。
观徐复州家书画七首
赵蕃（宋代）

并竹作门亭得山，我来还值雪消残。
江梅未有腊梅破，丈室不须香屈盘。
次韵蚀韵
叶茵（宋代）

起来搔首夜如何，瞥见虾蟆影裹过。
幸自十分悬素魄，岂应一息驻妖魔。
光清於水尘难滓，色白如圭玷可磨。
休诵玉川艰险句，终篇比兴为元和。
答张文刚
徐积（宋代）

张子问著书，使我长嗟吁。有意在黄绢，无能任白驹。

筋力如老骥，颐颔生霜须。二子少且壮，努力相雕枯。
句
邓远举（宋代）

翠云卧石千岩冷，黄叶呼风万里秋。
三登乐·南北相逢
陈三聘（宋代）

南北相逢，重借问、古今齐楚。烛花红、夜阑共语。怅六朝兴废，但倚空高树。目断帝乡，梦迷雁浦。故人疏、梅驿断，音书有数。塞鸿归、过来又去。正春浓，依旧作、天涯行旅。伤心望极，淡烟细雨。
蓬莱阁望海
邵长蘅（清代）

我来一蹋蓬莱阁，溟涨高寒岛屿秋。元气苍茫日月浴，青天出屿蛟螭游。

田横五百余荒砦，徐市三千隔祖洲。缥缈神山不可见，天风万里声飕飕。
题赵希贤所藏墨竹
仇远（元代）

谢家庭下玉，化此青琅玕。
风标夐不俗，谁谓骨相寒。
燕思亭
马存（宋代）

李白骑鲸飞上天，江南风月闲多年。纵有高亭与美酒，何人一斗诗百篇。

主人定是金龟老，未到亭中名已好。紫蟹肥时晚稻香，黄鸡啄处秋风早。

我忆金銮殿上人，醉著宫锦乌角巾。巨灵摩山洪河竭，长鲸吸海万壑贫。

如倾元气入胸腹，须臾百媚生阳春。读书不必破万卷，笔下自有鬼与神。

我曹本是狂吟客，寄语溪山莫相忆。他年须使襄阳儿，再唱铜鞮满街陌。